Eskom moet Nedbank R900 m. se rente betaal | Netwerk24
Deur Fin24 18 Julie 2019 14:00
Eskom moet voor einde Julie meer as R900 miljoen se rente aan Nedbank Korporatiewe en Beleggingsbank terugbetaal, het die staatskragmaatskappy Woensdagaand laat weet.
Eskom het op die JSE se Sens-nuusdiens aangekondig hy moet rente betaal op sy ES23-effek en dit dek die renteperiode van 25 Januarie tot 24 Julie.
Die bedrag van meer as R911,58 miljoen moet teen 25 Julie betaal word.
Eskom se groeptesourier, Andre Pillay, het vroeër vandeesmaand bedank. Eskom se skuld bedra meer as R440 miljard.
Pres. Cyril Ramaphosa het onlangs aangekondig Eskom sal oor die volgende drie jaar ’n kontantinspuiting van R69 miljard kry.
Bloomberg het in Junie berig Eskom genereer nie genoeg kontant om die rente op sy skuld te betaal nie. Beleggers in sy dollar-effekte wat teen 2028 verstryk verdien egter ’n opbrengs van 22,3%, wat byna drie keer soveel is as die gemiddelde van ontwikkelende lande se effekte, volgens Bloomberg Barclays se indekse.
Die staat waarborg byna driekwart van Eskom se skuldeffekte. - Fin24
Meer oor: Nedbank | Eskom | Kragvoorsiening | Elektrisiteitsverskaffer | Elektrisiteit